《上元次学翁兄》
元代·刘诜

春似高人唤不来，轻寒钟鼓自相催。年华未了供灯市，节意聊堪托酒杯。

菜甲半存冰地裂，桃花预约雨时开。故园风物今何似，惟有初心不受埃。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。